題端約喜神詩
作者：蔡戡
朝代：宋

paragraphs: 高樓結蜃橋垂虹，人間夢幻色即空。
何勞愚智徒相攻，無異蠻觸戰蝸蟲。
先生學道尤溫恭，皎然明月來窗櫳。
幅巾宛有林下風，身雖隠約聲如鏞。
何人爲寫冰雪容，屹若山立凝神鋒。
長松詰曲盤虯龍，朱藤緩步行松中。
治世乃有商山翁，青鞋不踏京塵紅。
宦遊已悟禽入籠，誰能薄祿仰釜鍾。
百年駒隙成匆匆，一廛可老荆谿東。